รัฐมนตรีว่าการกระทรวงศึกษาธิการ ยืนยัน สถานศึกษายังเป็นที่ปลอดภัยสำหรับนักเรียน ย้ำเป็นปัญหาเฉพาะรายบุคคลเท่านั้น
นายณัฏฐพล ทีปสุวรรณ  รัฐมนตรีว่าการกระทรวงศึกษาธิการ เปิดเผยว่า  ขอยืนยันว่าขณะนี้สถานศึกษายังเป็นพื้นที่ปลอดภัยสำหรับนักเรียนอย่างแน่นอน แม้จะมีกรณีปัญหาความรุนแรงเกิดขึ้นกับนักเรียนอย่างรายวัน แต่ไม่อยากให้มองว่า ปัญหาความรุนแรงเหล่านี้เป็นปัญหาที่กระจายตัวอยู่ทุกโรงเรียน ซึ่งปัญหาการคุกคามทางเพศเป็นเรื่องที่เกิดขึ้นเฉพาะบุคคลเท่านั้น และเกิดขึ้นได้กับทุกอาชีพไม่ใช่เฉพาะผู้บริหารโรงเรียนหรือข้าราชการครู อีกทั้งที่ผ่านมาการแก้ปัญหาคุกคามทางเพศกระทรวงศึกษาธิการ (ศธ.) รณรงค์การแก้ปัญหานี้อย่างเข้มข้น         อย่างไรก็ตาม ส่วนประเด็นครูกล้อนผมนักเรียนนั้น ขณะนี้ศธ.อยู่ระหว่างการแก้ไขกฎระเบียบศธ.เรื่องทรงผมเรียนอยู่ดังนั้นโรงเรียนจะต้องทำความเข้าใจกับนักเรียนในเรื่องนี้ให้ชัดเจน พร้อมทั้งขอให้ครูและผู้บริหารโรงเรียนทุกคนต้องตระหนักและใส่ใจปัญหาของนักเรียนทุกด้านไม่ว่าจะเป็นการคุกคาทางเพศ หรือการแสดงออกทางความเห็นต่างให้มากขึ้น เพื่อให้เข้าสถานการณ์โลกที่เปลี่ยนไปอย่างรวดเร็ว          รัฐมนตรีว่าการกระทรวงศึกษาธิการ กล่าวอีกว่า  ศูนย์คุ้มครองและช่วยเหลือนักเรียนนักศึกษาซึ่งถูกล่วงละเมิดทางเพศ กระทรวงศึกษาธิการ (ศคพ.) ที่ตั้งขึ้นได้ดำเนินการเอาผิดทางวินัยแก่ครูและผู้บริหารที่กระทำความผิดจรรยาบรรณแล้วหลายราย รวมถึงการตั้งคณะกรรมการสืบข้อเท็จจริงทันทีเมื่อการเกิดเหตุขึ้น และต้องสรุปผลการสืบสวนให้เสร็จสิ้นโดยเร็ว ซึ่งการวางแนวทางที่เข้มข้นของศธ.นี้จะเป็นตัวอย่างไม่ให้เกิดการกระทำความรุนแรงหรือการคุกคามทางเพศนักเรียนเกิดขึ้นอีก